आजादी के बाद भारत के तीन टुकड़े हुए. इनमें से आज बांग्लादेश ने सामाजिक मानकों जैसे साक्षरता, कुपोषण, बच्चों व महिलाओं का स्वास्थ्य, शौचालय की उपलब्धता, महिला सशक्तिकरण, प्रति परिवार बच्चों की संख्या, आदि में भारत व पाकिस्तान को बहुत पीछे छोड़ दिया है. जिसकी एक वजह यह भी है कि भारत व पाकिस्तान ने बेहिसाब सुरक्षा के नाम पर संसाधन खर्च किए हैं जिसमें खतरनाक नाभिकीय शस्त्रों का निर्माण भी शामिल है, जबकि बांग्लादेश ने समझदारी पूर्वक अपने संसाधनों का इस्तेमाल अपने बच्चों व महिलाएं की स्थिति को ठीक करने के लिए किया. एक आम इंसान की सुरक्षा तो उसकी मूलभूत आवश्यकताओं की पूर्ति से ही होती है. नाभिकीय शस्त्र तो समाज के एक संभ्रांत तबके की सुरक्षा हेतु बनाए गए हैं. एक नाभिकीय शस्त्र किसी कुपोषित बच्चे को भुखमरी से व किसी किसान को आत्महत्या से कैसे रोक सकेगा? यदि हम अपनी गरीब आबादी की मूलभूत आवश्यकताओं की भी पूर्ति नहीं कर सकते तो नाभिकीय शस्त्रों का उनके लिए कोई मतलब नहीं है.